Na temelju članka 41. stavka 2. Zakona o predškolskom odgoju i obrazovanju („Narodne novine“ broj 10/97., 107/07., 94/13. i 98/19.) i članka 41. Statuta Dječjeg vrtića Mali medo KLASA: 601-01/21-01/03 od 8. studenoga 2021., Upravno vijeće Dječjeg vrtića Mali medo, uz suglasnost Osnivača KLASA: 601-01/22-01/07, URBROJ: 2137-25-22-2 od 15. veljače 2022. godine, na 8. sjednici održanoj 24. veljače 2022. donijelo je

**P R A V I L N I K**

**o plaćama, nadoknadama plaća i drugim materijalnim pravima radnika**

**u Dječjem vrtiću Mali medo**

**Članak 1.**

 Pravilnikom o plaćama, nadoknadama plaća i drugim materijalnim pravima radnika u Dječjem vrtiću Mali medo (u daljnjem tekstu: Pravilnik) Dječji vrtić Mali medo kao poslodavac (u daljnjem tekstu: Vrtić) uređuje izbor radnika i zasnivanje radnog odnosa, organizaciju i uvjete rada, prava i obveze Vrtića i radnika, plaće i novčane nadoknade radnika, prestanak radnog odnosa, te druga pitanja u vezi s radnim odnosom u Vrtiću.

 **Članak 2.**

Odredbe ovog Pravilnika odnose se na radnike koji su s Vrtićem sklopili ugovor o radu na neodređeno ili određeno vrijeme s punim ili nepunim radnim vremenom i osobe koje su s Vrtićem sklopile ugovor o stručnom osposobljavanju za rad.
 Nitko u Vrtiću ne može početi s radom prije sklapanja ugovora iz ovog članka.

 **Članak 3.**

Odredbe ovog Pravilnika ne primjenjuje se u slučajevima kada je zakonom, podzakonskim aktom, ugovorom o radu ili kolektivnim ugovorom položaj radnika Vrtića uređen povoljnije od položaja iz ovog Pravilnika.

 **Članak 4.**

Prigodom stupanja radnika na rad ravnatelj je dužan upoznati radnika s propisima iz radnih odnosa, te organizacijom rada i zaštitom na radu u Vrtiću.
 Ravnatelj je dužan omogućiti radniku bez ograničenja uvid u odredbe ovog Pravilnika i drugih akata kojima su uređeni radni odnosi, odnosno prava i obveze radnika Vrtića.

  **Članak 5.**

Radnik je dužan obavljati ugovorene poslove savjesno i stručno, te prema uputama ili radnim nalozima ravnatelja.
 Prava i obveze radnika i Vrtića iz ugovora o radu, zakona i ovog Pravilnika ostvaruju se od dana početka rada radnika u Vrtiću.

  **Članak 6.**

O potrebi zapošljavanja novih radnika u Vrtiću odlučuje ravnatelj uz prethodnu suglasnost Osnivača.

**Članak 7.**

Izbor i trajno zapošljavanje ili zapošljavanje radnika dulje od 60 dana obavezno se provodi putem natječaja.
 Odluku o objavi natječaja iz ovog članka donosi Upravno vijeće Dječjeg vrtića Mali medo (u daljnjem tekstu: Upravno vijeće). Natječaj se objavljuje na mrežnim stranicama i oglasnim pločama Hrvatskog zavoda za zapošljavanje, te mrežnim stranicama i oglasnim pločama Vrtića.

 **Članak 8.**

U prijavi Hrvatskom zavodu za zapošljavanje i natječaju navode se podaci:

* o nazivu i sjedištu Vrtića,
* o nazivu ili vrsti posla za koji će se sklopiti ugovor o radu,
* o uvjetima koje osobe prijavljene na natječaj trebaju ispunjavati,
* o dokumentima koji se trebaju dostaviti kao dokaz o ispunjavanju uvjeta,
* o roku u kojem osobe trebaju dostaviti prijavu na natječaj, koji ne može biti kraći od osam dana.

 U natječaju mora biti jasno istaknuto da se za radno mjesto mogu javiti osobe oba spola.

 **Članak 9.**

Nakon isteka natječajnog roka provodi se postupak izbora prijavljenih kandidata.

 Prije izbora kandidata mogu se provjeriti radne i druge (stručne, zdravstvene) sposobnosti osobe koja traži zaposlenje.

 Prethodno provjeravanje sposobnosti provodi se testiranjem, razgovorom, određivanjem osobi da obavi neki posao, upućivanjem na zdravstveni pregled i sl.

 **Članak 10.**

 Prethodno provjeravanje sposobnosti iz članka 9. ovog Pravilnika obavlja ravnatelj odnosno povjerenstvo ili radnik Vrtića kojeg ravnatelj za to opunomoći.

 Povjerenstvo odnosno radnik dostavlja ravnatelju pisano izvješće o radnim i drugim sposobnostima osobe koja traži zaposlenje.

 Potrebu zdravstvene sposobnosti za rad u Vrtiću osoba koja traži zaposlenje dokazuje ispravama samo ovlaštene zdravstvene ustanove.

 **Članak 11.**

 O izboru između kandidata prijavljenih na natječaj odlučuje ravnatelj.

 O zasnivanju radnog odnosa odlučuje Upravno vijeće na prijedlog ravnatelja.

 Vrtić je u obvezi na isti način i u istom roku obavijestiti sve kandidate o rezultatima natječaja.

 **Članak 12.**

 Kada su zakonom ili drugim propisom za obavljanje pojedinih poslova utvrđeni posebni uvjeti, radni odnos se može zasnovati samo s osobom koja ispunjava te uvjete.

 Dokaze o ispunjavanju uvjeta osigurava radnik do izbora ili do donošenja odluke o zasnivanju radnog odnosa.

 **Članak 13.**

 S kandidatom za kojeg je Upravno vijeće donijelo odluku o zasnivanju radnog odnosa ravnatelj sklapa ugovor o radu.

 Ugovor o radu smatra se sklopljenim kada se ravnatelj i osoba koja traži zaposlenje suglase o bitnim uglavcima ugovora.

 Kod sklapanja ugovora o radu ravnatelj može od osobe koja traži zaposlenje tražiti samo podatke koji su neposredno vezani za obavljanje ugovornih poslova.

 **Članak 14.**

 Ravnatelj je dužan radniku uručiti primjerak prijave na obvezno mirovinsko i zdravstveno osiguranje najkasnije u roku od 15 dana od dana sklapanja ugovora o radu, odnosno početka rada.

 **Članak 15.**

Ravnatelj može bez natječaja neposredno s radnikom sklopiti ugovor u radu:

* na određeno vrijeme kada obavljanje poslova ne trpi odgodu do zasnivanja ranog odnosa na temelju natječaja, ali ne dulje od 60 dana,
* kada potreba za obavljanje poslova ne traje dulje od 60 dana.

**Članak 16.**

Ravnatelj i radnik u okviru uvjeta rada, kada za to imaju interes, mogu sklapati anekse ugovora kojim mijenjaju pojedine uglavke ugovora u radu.

 **Članak 17.**

Ugovor o radu sklapa se na neodređeno vrijeme.

 Ravnatelj može zaključiti o potrebi sklapanja ugovora o radu na određeno vrijeme koje je određeno rokom, izvršenjem određenog posla ili nastupanjem određenog događaja.

 Ako je ugovor sklopljen u trajanju duljem od tri godine, ravnatelj s istim radnikom ne smije idući uzastopni ugovor o radu sklopit na određeno vrijeme.

 Ako je ugovor o radu sklopljen u trajanju kraćem od tri godine, svako iduće sklapanje ugovora o radu s istim radnikom mora biti temeljeno na objektivnim razlozima koji se obavezno navode u ugovoru.

 Ukupno trajanje ugovora o radu na određeno vrijeme ne može biti duže od tri godine, osim ako je to potrebno zbog zamjene privremeno nenazočnog radnika ili zbog drugih objektivnih razloga dopuštenih zakonom ili kolektivnim ugovorom.

 **Članak 18.**

 Ravnatelj je dužan radniku koji je zaposlen u Vrtiću na temelju ugovora o radu na određeno vrijeme, osigurati iste uvjete rada kao i radniku koji je u Vrtiću zaposlen na temelju ugovora o radu na neodređeno vrijeme kada se radi o obavljanju poslova s istim ili sličnim stručnim zvanjima i vještinama.

 Radnike koji su u Vrtiću zaposleni na određeno vrijeme, ravnatelj je dužan izvijestiti o poslovima za koje bi mogli sklopiti ugovor o radu na neodređeno vrijeme.

 **Članak 19.**

Ugovor o radu sklopljen na određeno vrijeme prestaje ispunjavanjem uvjeta ili istekom roka utvrđenog u tom ugovoru.

 O prestanku ugovora o radu ravnatelj izvješćuje radnika usmeno ili pisano.

 **Članak 20.**

Prigodom sklapanja ugovora o radu može se ugovoriti probni rad.

 Trajanje probnog rada ne može se ugovoriti u vremenu dužem od šest mjeseci.

 **Članak 21.**

 Probni rad radnika prati ravnatelj.

 **Članak 22.**

 Ako radnik zadovolji na probnom radu, ugovor o radu ostaje u potpunosti na snazi.

 **Članak 23.**

 Radniku koji nije zadovoljio na probnom radu prestaje radni odnos otkazom koji mora biti u pisanom obliku i obrazložen.

 Ako Vrtić radniku otkaz iz stavka 1. ovoga članka ne dostavi najkasnije do posljednjeg dana probnoga rada, smatrat će se da je radnik zadovoljio na probnome radu.

 **Članak 24.**

Pripravnici u Vrtiću su osobe koje se prvi put zapošljavaju na poslovima odgojitelja ili stručnog suradnika uz uvjet stažiranja, odnosno polaganja stručnog ispita.

 Prava i obveze Vrtića i odgojitelja i stručnih suradnika pripravnika uređuju se ugovorom o radu.

 **Članak 25.**

 Ugovor o radu s pripravnikom sklapa se na neodređeno ili određeno vrijeme.

 **Članak 26.**

 Pripravnički staž traje godinu dana.

 Nakon isteka pripravničkog staža pripravnik je dužan položiti stručni ispit u roku godine dana od dana kad mu je istekao pripravnički staž.

 Pripravniku koji ne položi stručni ispit u roku, ugovor o radu prestaje istekom posljednjeg dana roka za polaganje stručnog ispita.

 **Članak 27.**

 Na stažiranje pripravnika i polaganje stručnog ispita iz članka 24. ovog Pravilnika primjenjuju se odredbe Zakona o predškolskom odgoju i obrazovanju i provedbeni propisi doneseni prema odredbama toga Zakona.

 **Članak 28.**

 Vrtić može u skladu s Godišnjim planom i programom rada radi pripremanja za polaganje stručnog ispita primiti odgojitelja ili stručnog suradnika na stručno osposobljavanje za rad bez zasnivanja radnog odnosa.

 Stručno osposobljavanje za rad ne može trajati dulje od pripravničkog staža iz članka 26. ovog Pravilnika.

 S osobom primljenom na stručno osposobljavanje za rad ravnatelj je dužan sklopiti ugovor u pisanom obliku.

 Na osobu koja se stručno osposobljava za rad, primjenjuju se odredbe ovog Pravilnika osim odredbi o sklapanju ugovora o radu, plaći, nadoknadi plaće i prestanku ugovora o radu.

 **Članak 29.**

 Puno radno vrijeme radnika u Vrtiću iznosi 40 sati tjedno.

 **Članak 30.**

 Tjedno radno vrijeme radnika raspoređuje se u 5 radnih dana, u pravilu od ponedjeljka do petka.

 Dnevno radno vrijeme radnika raspoređuje se jednokratno ili dvokratno.

 Za rad u nepunom radnom vremenu može se odrediti drugačiji dnevni ili tjedni raspored.

 **Članak 31.**

Raspored radnog vremena, odnosno raspored radnih obveza radnika utvrđuje ravnatelj pisanom odlukom.

 Ravnatelj je dužan obavijestiti radnike o rasporedu ili promjeni rasporeda najmanje tjedan dana unaprijed.

 **Članak 32.**

 Radnik je dužan započeti s radom u određeno vrijeme i ne smije ga završiti prije isteka tog vremena.

 Radnik za vrijeme trajanja radnog vremena može napustiti radni prostor Vrtića samo uz dopuštenje ravnatelja.

 Ravnatelj ima pravo pobliže odrediti mjesto i način obavljanja poslova, poštujući pri tome prava i dostojanstva radnika.

 **Članak 33.**

 S radnikom se može sklopiti ugovor o radu u nepunom radnom vremenu kada narav i opseg posla, odnosno potrebe rada ne zahtijevaju rad u punom radnom vremenu.

 Ako radnik s kojim je sklopljen ugovor o radu s nepunim radnim vremenom, radi kod još jednog ili više poslodavaca, ravnatelj treba s drugim poslodavcima dogovoriti raspored radnih obveza i ostvarivanje radnikovih prava iz radnog odnosa.

 Ravnatelj može radniku koji radi u nepunom radnom vremenu, rasporediti radne obveze u sve dane u tjednu ili samo u neke dane u tjednu.

 **Članak 34.**

 Ravnatelj može uvesti prekovremeni rad u slučaju više sile, izvanrednog povećanja opsega rada, nemogućnosti pravodobnog zapošljavanja potrebnog radnika, te u drugim slučajevima prijeke potrebe.

 U slučaju uvođenja prekovremenog rada radnik je dužan raditi dulje od punog radnog vremena najviše do 8 sati tjedno.

 Prekovremeni rad pojedinog radnika ne smije trajati duže od 180 sati godišnje.

 **Članak 35.**

 Ravnatelj je dužan o prekovremenom radu pisanim putem izvijestiti radnika u skladu s člankom 31. ovog Pravilnika.

 U slučaju nastupa elementarne nepogode, dovršenja posla čije se trajanje nije moglo predvidjeti, a čiji bi prekid nanio Vrtiću znatnu štetu, zamjenu nenazočnog radnika i u drugim slučajevima hitnog prekovremenog rada, radnik je dužan raditi prekovremeno neposredno nakon primitka obavijesti.

 **Članak 36.**

 Radnik koji radi najmanje šest sati dnevno ima svakoga radnog dana pravo na stanku u trajanju trideset minuta.

 Vrijeme korištenja stanke određuje ravnatelj aktom iz članka 31. ovog Pravilnika.

 Kada radni proces ne dopušta prekid rada zbog korištenja stanke, radniku će se skratiti dnevno radno vrijeme za trideset minuta.

 **Članak 37.**

 Radnik ima pravo na dnevni odmor od najmanje dvanaest sati neprekidno tijekom svakoga vremenskog razdoblja od dvadeset četiri sata.

 **Članak 38.**

 Dani tjednog odmora radnika su subota i nedjelja.

 Ako je prijeko potrebno da radnik radi subotom i nedjeljom, osigurat će mu se tijekom sljedećeg tjedna korištenje neiskorištenog tjednog odmora.

 Dan tjednog odmora određuje ravnatelj.

 **Članak 39.**

 Radnik za svaku kalendarsku godinu ima pravo na plaćeni godišnji odmor u najkraćem trajanju propisanim općim propisom o radu.

 **Članak 40.**

 U odnosu na članak 39. ovoga Pravilnika, radnik ostvaruje dulji godišnji odmor na temelju dodatnog broja radnih dana, i to:

 a) po osnovi radnog staža

* do 10 godina radnog staža – 1 dan,
* od 10 do 20 godina radnog staža – 2 dana,
* više od 20 godina radnog staža – 3 dana,

b) po osnovi složenosti poslova

* za obavljanje poslova za koje je uvjet NKV, PKV, NSS, OŠ – 1 dan,
* za obavljanje poslova za koje je uvjet KV, VKV, SSS – 2 dana,
* za obavljanje poslova za koje je uvjet VŠŠ, VSS – 3 dana,

c) po osnovi socijalnih i zdravstvenih uvjeta

* roditelju s jednim malodobnim djetetom mlađim od 14 godina – 2 dana,
* roditelju za svako daljnje malodobno dijete mlađe od 14 dana još po - 1 dan,
* roditelj djeteta s teškoćama u razvoju na temelju rješenja – 2 dana,
* invalid rada – 1 dan,

d) ocjene ravnatelja o doprinosu na radu – 2 dana.

 Broj radnih dana godišnjeg odmora može iznositi najviše trideset dana.

 U trajanje godišnjeg odmora ne uračunavaju se blagdani, neradni dani propisani zakonom i vrijeme privremene nesposobnosti za rad utvrđeno od strane ovlaštenog liječnika primarne zdravstvene zaštite.

 **Članak 41.**

 Radnici koriste godišnji odmor prema rasporedu korištenja godišnjih odmora.

 Radnik može koristiti godišnji odmor u dva dijela, ako se s ravnateljem drukčije ne dogovori.

 Raspored korištenja godišnjeg odmora donosi i o rasporedu i trajanju godišnjeg odmora radnika najmanje petnaest dana prije korištenja godišnjeg odmora izvješćuje ravnatelj.

 Raspored korištenja godišnjih odmora ravnatelj mora donijeti do 30. lipnja tekuće godine.

 Radnik može jedan dan godišnjeg odmora koristiti prema osobnom odabiru pod uvjetom da o tome pisano izvijesti ravnatelja najmanje tri dana ranije.

 **Članak 42.**

 Neiskorišteni dio godišnjeg odmora u tekućoj kalendarskoj godini u trajanju duljem od četrnaest dana radnik može prenijeti i koristiti u idućoj godini najkasnije do 30. lipnja.

 Radnik ne može u iduću kalendarsku godinu prenijeti dio neiskorištenog godišnjeg odmora kada mu je u tekućoj kalendarskoj godini omogućeno korištenje toga dijela godišnjeg odmora.

 O korištenju dijela godišnjeg odmora ili nekorištenju dijela godišnjeg odmora odlučuje ravnatelj posebnom odlukom.

 **Članka 43.**

 Obavijest o rasporedu i trajanju godišnjeg odmora dostavlja se radniku na radno mjesto.

 Ako se radnik privremeno ne nalazi na radnom mjestu, obavijest mu se dostavlja na adresu prebivališta ili boravišta.

 **Članak 44.**

 Radnik ima tijekom kalendarske godine pravo na dopust uz nadoknadu plaće do ukupno najviše sedam radnih dana u slučaju:

* sklapanja braka – 5 dana,
* sklapanja braka djeteta – 3 dana,
* rođenja djeteta – 5 dana,
* smrti člana uže obitelji – 5 dana,
* smrti člana šire obitelji – 1 dan,
* selidbe u istom mjestu stanovanja – 1 dan,
* selidbe u drugo mjesto stanovanja – 3 dana,
* dobrovoljnog darivanja krvi – 1 dan,
* većih oštećenja ili uništenja materijalnih dobara kao posljedica elementarnih nepogoda – 2 dana,
* stručnog školovanja ili stručnog osposobljavanja (polaganje stručnog ispita i sl.) – 7 dana.

 Radnik koji želi koristiti plaćeni dopust, dužan je podnijeti pisani zahtjev s potrebnim dokazima najkasnije tri dana prije namjeravanog korištenja plaćenog dopusta.

 O zahtjevu radnika za korištenje plaćenog dopusta odlučuje ravnatelj pisanom odlukom.

 **Članak 45.**

 Radniku se može na njegov pisani zahtjev odobriti neplaćeni dopust.

 Neplaćeni dopust odobrava ravnatelj.

 Kod razmatranja zahtjeva za neplaćeni dopust ravnatelj je dužan voditi računa o naravi posla, obavezama i interesima Vrtića.

 Za trajanje neplaćenog dopusta ugovor o radu privremeno prestaje, a radnikova prava iz radnog odnosa ili u svezi s radnim odnosom miruju.

 S prvim danom neplaćenog dopusta radnika se odjavljuje s mirovinskog i zdravstvenog osiguranja.

 Ako se radnik u skladu s odlukom o neplaćenom dopustu pravodobno ne vrati na rad u Vrtić, ravnatelj ga treba pisano izvijestiti o gubitku prava rada u Vrtiću.

 **Članak 46.**

 Osobne podatke o radnicima može prikupljati, obrađivati, koristiti i dostavljati trećim osobama samo ravnatelj ili radnik Vrtića kojega je ravnatelj za to pisano imenovao.

 Radnikovi osobni podatci mogu se dostavljati trećima samo uz njegovu prethodnu pisanu suglasnost.

 **Članak 47.**

 Plaću radnika u Vrtiću čini osnovna plaća i dodaci na plaću. Osnovica koja služi za obračun plaće radnika Vrtića utvrđena je Odlukom o osnovici za obračun plaće radnika Dječjeg vrtića Mali medo („Službeni glasnik Koprivničko – križevačke županije“ broj 32/21)).

 Koeficijenti složenosti radnih mjesta određeni su Odlukom o načinu utvrđivanja osnovne plaće radnika u Dječjem vrtiću Mali medo („Službeni glasnik Koprivničko – križevačke županije“ broj 32/21).

 Koeficijent složenosti kao i osnovica podložni su promjeni, a temelje se na promjenama akata iz stavka 1. i stavka 2. ovog članka.

 Osnovna plaća radnika Vrtića uvećava se za navršenu godinu staža za 0,5%.

 Pravo na povećanje osnovne plaće pripada radnicima za ukupan staž od prvog dana idućeg mjeseca nakon navršene godine radnog staža.

 **Članak 48.**

 Plaća obuhvaća osnovnu plaću i sva davanja bilo koje vrste koje Vrtić izravno ili neizravno u novcu ili naravi isplaćuje radniku za obavljeni rad.

 Plaća se sastoji od:

* osnove plaće radnog mjesta na kojem radnik radi,
* stimulativnog dijela plaće, ako je on predviđen posebnom odlukom poslodavaca i ako su za to osigurana sredstva.

 Plaća se isplaćuje nakon obavljenog rada.

 Plaća i naknade plaće se isplaćuju u novcu.

 Plaća se ugovara u bruto iznosu. Osnovna bruto plaća radnika za puno radno vrijeme i uobičajeni radni učinak na poslovnima radnog mjesta na kojem radnik radi, predstavlja umnožak osnovice i koeficijenta utvrđenih za to radno mjesto, uvećan za dodatak na radni staž (0,5% za svaku navršenu godinu radnog staža).

 Za prethodni mjesec plaća i naknada plaća se isplaćuje najkasnije do petnaestog dana u mjesecu.

 **Članak 49.**

Plaća se isplaćuje unatrag, jedanput mjesečno za protekli mjesec.

 Ako Vrtić na dan dospjelosti ne isplati plaću, nadoknadu plaće ili drugu novčanu nadoknadu ili ih ne isplati u cijelosti, računovodstvo Vrtića je dužno do kraja mjeseca u kojem su dospjele rečene novčane isplate, uručiti radniku obračun iznosa koji mu je Vrtić bio dužan isplatiti.

 **Članak 50.**

 Ako su radnici odsutni s rada zbog bolovanja do četrdeset dva dana, pripada im naknada plaće u visini 85% njihove plaće ostvarene u mjesecu neposredno prije nego su započeli s bolovanjem.

 Naknada u 100% iznosu plaće pripada radniku kada je na bolovanju zbog ozljede na radu.

 **Članak 51.**

 Osnovna plaća radnika uvećat će se:

* za prekovremeni rad 10%,
* za rad subotom 10%,
* za rad nedjeljom 15%,
* za rad u dane blagdana i na neradne dane utvrđene zakonom 15%.

 **Članak 52.**

 Radnik ima pravo na naknadu troškova prijevoza dolaska na posao i odlaska s posla (u daljnjem tekstu: naknada troškova prijevoza), pod uvjetom da je udaljenost od njegovog prebivališta, odnosno boravišta do mjesta rada najmanje jedan kilometar.

 Prebivalište, odnosno boravište radnika u smislu ovog članka je prebivalište odnosno boravište radnika sukladno Zakonu o prebivalištu.

Radnik ima pravo na naknadu troškova prijevoza u visini cijene mjesečne prijevozne karte za rad u redovnom radnom vremenu. Ako na određenom području odnosno udaljenosti nema organiziranog prijevoza, cijena mjesečne prijevozne karte utvrđuje se u visini cijene mjesečne prijevozne karte na približno jednakim udaljenostima na kojima je organiziran prijevoz.

 Visina troškova prijevoza dokazuje se potvrdom o cijeni koštanja mjesečne prijevozne karte.

Radnik ostvaruje pravo na isplatu naknade troškova prijevoza za onoliki broj dana u mjesecu koliko je proveo na random mjestu, a izračun se vrši na način da se naknada troškova prijevoza utvrđena stavkom 3. ovog članka podijeli s brojem radnih dana u mjesecu za koji se isplaćuje naknada troškova prijevoza i pomnoži s brojem dana u kojima je radnik radio.

Naknada troškova prijevoza isplaćuje se zajedno s isplatom place.

 **Članak 53.**

 Radniku pripada pravo na isplatu prigodnih nagrada (božićnica, naknada za godišnji odmor i sl.) najviše do iznosa koji se sukladno važećim poreznim propisima smatra neoporezivim primitkom, ukoliko su osigurana sredstva u financijskom planu Vrtića.

 O isplati prigodnih nagrada odlučuje Osnivač na zahtjev ravnatelja.

 **Članak 54.**

 O statusu radnika u Vrtiću odlučuje ravnatelj i Upravno vijeće.

 U svezi sa ovim člankom ravnatelj:

* u slučaju smrti radnika isprave radnika predaje nekome od članova radnikove obitelji,
* izvješćuje radnika o prestanku ugovora o radu sklopljenog na određeno vrijeme,
* izvješćuje radnika s navršenih 65 godina života i 15 godina staža osiguranja o prestanku ugovora o radu ili s radnikom dogovara nastavak rada,
* uređuje vođenje evidencije o radnicima zaposlenim u Vrtiću,
* upućuje radnika na liječnički pregled radi utvrđivanja zdravstvene sposobnosti za obavljanje određenih poslova,
* imenuje osobu koja će osim njega biti ovlaštena nadzirati prikupljaju li se osobni podatci radnika, obrađuju, koriste i dostavljaju trećima zakonito,
* u slučajevima propisanim zakonom izvješćuje prosvjetnog inspektora o uvođenju prekovremenog rada ili preraspodjele radnog vremena,
* sklapa s radnikom pisani sporazum o prestanku ugovora o radu,
* izdaje radniku pisano upozorenje kada radnik krši obveze radnog odnosa,
* privremeno udaljuje s posla radnika protiv kojeg je pokrenut i vodi se kazneni ili prekršajni postupak za neko od kaznenih ili prekršajnih djela propisnih člankom 25. Zakona o predškolskom odgoju i obrazovanju,
* izvješćuje pripravnika, drugog odgojitelja ili stručnog suradnika o prestanku ugovora o radu zbog nepravodobnog polaganja stručnog ispita,
* izvješćuje radnike koji se nakon isteka neplaćenog dopusta nisu pravodobno vratili na rad o gubitku daljeg prava rada u Vrtiću,
* osigurava dokaze o razlozima za izvanredni ili redoviti otkazni rok ugovora o radu,
* predlaže Upravnom vijeću donošenje odluke o izvanrednom ili redovnom otkazu ugovora u radu,
* prati izvršenje donesenih odluka u svezi s prestankom ugovora o radu i trajanju otkaznih rokova,
* radniku u roku do osam dana od dana prestanka radnog odnosa dostavlja njegove isprave i primjerak odjave s obveznog mirovinskog i obveznog zdravstvenog osiguranja, te mu na njegov zahtjev izdaje potvrdu o vrsti poslova koje je obavljao i trajanju radnog odnosa u Vrtiću,
* dostavlja Hrvatskom zavodu za mirovinsko osiguranje podatke o radniku s kojim je sklopio ugovor o radu, kao i sve podatke do kojih dođe tijekom trajanja radnog odnosa,
* dostavlja Hrvatskom zavodu za zapošljavanje podatke o zaposlenim radnicima s utvrđenim invaliditetom,
* daje ili uskraćuje suglasnost radniku kod namjere korištenja prava na rodiljne ili roditeljske potpore,
* obavlja druge poslove za koje je ovlašten propisima, statutom i drugim općim aktima Vrtića.

 U svezi s ovim člankom Upravno vijeće:

* odlučuje prema prijedlogu ravnatelja o zasnivanju radnog odnosa, te donošenju odluka o redovitom ili izvanrednom otkazu ugovora o radu,
* odlučuje prema prijedlogu ravnatelja o upućivanju na liječnički pregled odgojitelja i stručnih suradnika kojima je narušeno psihofizičko stanje u mjeri koja bitno smanjuje njihovu radnu sposobnost,
* odlučuje o zahtjevima radnika za ostvarivanje prava iz radnog odnosa,
* obavlja druge poslove za koje je ovlašteno propisima, statutom i drugim općim aktima Vrtića.

**Članak 55.**

 Radniku Vrtića radni odnos prestaje prestankom ugovora o radu.

 Radniku Vrtića ugovor o radu može prestati samo u slučajevima propisanim zakonom i na način određen člankom 54. ovog Pravilnika.

 **Članka 56.**

 Ako se u roku od 6 mjeseci od dana redovitog otkaza ugovora o radu zbog poslovno uvjetovanih razloga promijene okolnosti i ponovo nastane potreba za zapošljavanjem na istim poslovima, ravnatelj je dužan radniku kojemu je otkazan ugovor o radu, ponuditi sklapanje novog ugovora u radu.

 **Članak 57.**

 Pismena u svezi s ostvarivanjem prava i obveza iz radnog odnosa dostavljaju se radniku neposredno na radnom mjestu.

 Potvrdu o izvršenom dostavljanju (dostavnicu) potpisuje dostavljač i radnik.

 Radnik treba na dostavnici sam označiti nadnevak primitka pismena.

 Ako radnik odbije primitak pismena, dostavljač će odbijanje primitka zabilježiti na preslici pismena.

 Kada radniku pismeno nije dostavljeno na radno mjesto, treba mu pismeno dostaviti poštom na njegovu adresu.

 U slučaju odbijanja prijama pismena kod poštanske dostave ili nepoznate adrese radnika dostavljanje će se obaviti isticanjem pismena na oglasnoj ploči Vrtića.

 Kada je pismeno istaknuto na oglasnoj ploči Vrtića, dostavlja se smatra obavljenim istekom roka od 2 dana do dana isticanja pismena.

 **Članak 58**.

 Bez dopuštenja ravnatelja radnik Vrtića ne smije za sebe ili drugu osobu obavljati poslove sredstvima ili opremom Vrtića.

 Radnik koji na radu ili u svezi s radom namjerno ili krajnjom nepažnjom prouzroči štetu Vrtiću, dužan je nastalu štetu nadoknaditi.

 **Članak 59.**

 Ako štetu prouzroči više radnika, svaki radnik odgovoran je za dio štete koji je prouzročio.

 Ako štetu prouzroči više radnika, a ne može se za svakog radnika utvrditi dio štete koji je prouzročio, svi radnici odgovaraju za štetu i dužni su je nadoknaditi u jednakim iznosima.

 **Članak 60.**

 Visina štete određuje se na osnovi cjenika ili knjigovodstvene isprave, odnosno knjigovodstvene vrijednosti stvari na kojima je počinjena šteta.

 Ako se šteta ne može odrediti, šteta će se odrediti procjenom vrijednosti oštećene stvari. Procjena vrijednosti oštećene stvari utvrdit će se vještačenjem.

 **Članka 61.**

Vrtić će djelomično ili potpuno osloboditi radnika od plaćanja naknade štete ako šteta nije učinjena namjero, ako radnik do tada nije uzrokovao štetu, ako je poduzeo sve da se šteta otkloni ili bi se radnik zbog isplate nadoknade našao u osobito teškom socijalnom ili materijalnom položaju.

 **Članak 62.**

Ako radnik na radu ili u svezi s radom namjerno ili krajnjom nepažnjom prouzroči štetu trećoj osobi, a tu je štetu nadoknadio Vrtić, radnik je dužan Vrtiću vratiti iznos koji je on isplatio trećoj osobi.

 **Članak 63.**

Postupak u svezi s utvrđivanjem i naplatom štete vodi ravnatelj.

 Ako radnik ne nadoknadi nastalu štetu dragovoljno, ravnatelj treba protiv radnika pokrenuti postupak za prisilnu naknadu štete.

 **Članak 64.**

 Radnik ima pravo na nadoknadu štete od Vrtića ako pretrpi štetu na radu ili u svezi s radom, odnosno ako mu je Vrtić prouzročio štetu povrjedom njegovih prava iz radnog odnosa.

 Obilježje i visinu štete radnik mora dokazati.

 Nastalu štetu Vrtić će nadoknaditi prema zakonu o obveznim odnosima, prema pravomoćnoj sudskoj odluci, odnosno prema ovršnoj ispravi.

 **Članak 65.**

 Rad vrtića i njegovih tijela je javan. Javnost rada ostvaruje se osobito:

* izvješćivanjem roditelja, građana i pravnih osoba o uvjetima i načinu davanja usluga,
* davanjem pravodobne obavijesti roditeljima, građanima i pravnim osobama, na njihov zahtjev, o uvjetima i načinu davanja usluga,
* obavijestima o sjednicama ili sastancima upravnog i odgojiteljskog vijeća te mogućnostima neposrednog uvida u njihov rad,
* obavijesti o broju osoba kojima se istovremeno osigurava neposredan uvid u rad tijela Vrtića,
* pravodobnom davanju obavijesti i uvidima u odgovarajuću dokumentaciju sredstvima javnog informiranja,
* obavješćivanjem sredstava javnog informiranja o održavanju zdravstvenih i stručnih skupova u Vrtiću i omogućavanja nazočnosti na skupovima,
* objavljivanjem općih i pojedinačnih akata koji su u svezi s djelatnošću Vrtića.

 **Članak 66.**

 Poslovnom tajnom smatraju se:

* podaci sadržani u molbama, zahtjevima i prijedlozima roditelja i skrbnika te drugih građana i pravnih osoba upućenih Vrtiću,
* podaci sadržani u prilozima molbe, zahtjeva i prijedloga iz ovog članka,
* podaci utvrđeni u postupku zaštite dostojanstva radnika,
* podaci o djeci upisanoj u Vrtić koji su socijalno – moralne naravi,
* podaci i isprave koji su određeni kao poslovna tajna zakonom ili drugim propisima,
* podaci i isprave koje ravnatelj proglasi poslovnom tajnom.

**Članak 67.**

 Podatke i isprave koje se smatraju poslovnom tajnom, dužni su čuvati svi radnici Vrtića, bez obzira na koji su način saznali za te podatke i isprave.

 Čuvanje poslovne tajne obvezuje radnike i nakon prestanka rada u Vrtiću.

 Obveza čuvanja poslovne tajne ne odnosi se na davanje podataka u postupku pred sudom ili upravnim tijelom.

 **Članak 68.**

 Radnici Vrtića trebaju svakodnevno osiguravati uvjete za čuvanje i razvoj prirodnih i radom stvorenih vrijednosti ljudskog okoliša, te sprječavati i otklanjati štetne posljedice koje zagađivanjem zraka, tla i vode, bukom ili na drugi način ugrožavaju te vrijednosti ili dovode u opasnost života i zdravlja ljudi.

 Zaštita ljudskog okoliša razumijeva zajedničko djelovanje svih radnika Vrtića.

 **Članak 69.**

 Odgojitelji koji sudjeluju u izvođenju odgojno – obrazovnih programa, dužni su posvetiti pozornost odgoju djece u svezi s čuvanjem i zaštitom okoliša.

 Programi rada Vrtića u zaštiti ljudskog okoliša sastavni su dio plana i programa rada Vrtića.

 **Članak 70.**

 Nadzor rada vrtića provode ovlaštena tijela državne uprave i ovlaštene javne ustanove u skladu sa zakonom i propisima donesenim na temelju zakona.

 U provođenju nadzora ravnatelj, Upravno vijeće i drugi radnici Vrtića dužni su surađivati s ovlaštenim tijelima i osobama koje provode nadzor.

 **Članak 71.**

 U vrtiću nije dopuštena promidžba i prodaja robe i/ili usluga koje ne služe ciljevima odgoja i obrazovanja ili su štetne za zdravlje, rast i razvoj djece rane i predškolske dobi.

 **Članak 72.**

 Kod davanja informacija Vrtić korisnicima ne naplaćuje upravne pristojbe već samo nadoknadu stvarnih troškova.

 **Članak 73.**

 Ovaj Pravilnik stupa na snagu prvog dana od dana objave na oglasnoj ploči Vrtića.

KLASA: 110-01/22-01/01
URBROJ: 2137-25-1-22-4

Gornja Rijeka, 24. veljače 2022.

 PREDSJEDNICA UPRAVNOG VIJEĆA: Vesna Nemčić

Ovaj Pravilnik o plaćama, nadoknadama plaća i drugim materijalnim pravima radnika u Dječjem vrtiću Mali medo je na oglasnoj ploči Vrtića dana 2022. godine.

RAVNATELJICA:

Janja Ivančan